लखनऊ (जेएनएन)। स्पाइसजेट एयरलाइंस अक्टूबर-नवंबर में पांच नए मार्गों कानपुर-मुंबई, कानपुर-कोलकाता, वाराणसी-बेंगलुरु, वाराणसी-कोलकाता और गोरखपुर-बेंगलुरु के लिए सीधी हवाई सेवा शुरू करने जा रहा है। इन सीधी उड़ानों के शुरू होने से यात्रियों का समय बचेगा। बुधवार को मुख्यमंत्री आवास पर आयोजित कार्यक्रम में मुख्यमंत्री योगी आदित्यनाथ ने नए मार्गों पर सेवाएं शुरू करने के लिए स्पाइसजेट के अधिकारियों को उप्र नागर विमानन प्रोत्साहन नीति के तहत 'स्टेट इंसेंटिव एलिजिबिलिटी' प्रमाणपत्र दिया। इसके साथ ही योगी ने कंपनी से कहा कि कुछ और राष्ट्रीय और अंतरराष्ट्रीय मार्गों से भी सेवाएं शुरू करे।